**National Flagdag den 5. september2020 Garnisonskommandantens tale**

Kære veteraner, kære pårørende.

Siden oprettelsen af National Flagdag har vi her på Slotstorvet og i Vordingborg Kirke oplevet taler fra både veteraner, pårørende, politikere og andre, som kærer sig om vores veteraner.

Som følge af COVID-19 markerer vi i dag National Flagdag med en reduceret ceremoni, hvor vores mange veteraner, pårørende og andre må se til fra afstand.

Det gør det blot så meget vigtigere at huske på, hvorfor vi markerer denne dag.

National Flagdag er dagen, hvor Danmark markerer sin tak til alle dem, som siden 1948 har været udsendt for Danmark rundt omkring i verdens brændpunkter.

I har alle - uanset opgaven - påtaget jer et ansvar, er rejst ud og har løst de mangfoldige opgaver og dermed bidraget til fred og sikkerhed rundt omkring i verden. I har også bidraget til, at Danmark i dag fremstår som en troværdig og anerkendt samarbejdspartner, når det kommer til fred og sikkerhed.

For mange har det været en spændende, udfordrende og udviklende oplevelse. Man er kommet hjem med nye erfaringer og perspektiver, og er på mange måder blevet rustet bedre til den videre færd i livet, uanset dette måtte i Forsvaret eller et andet sted.

Desværre har de internationale indsatser også kostet både dræbte og sårede soldater. Og desværre også soldater, som slås med psykiske eftervirkninger. Dem skylder vi en særlig tanke og tak for deres indsats.

Bag enhver udsendt står der også en familie og nære, der har måttet bære afsavn, og for nogle desværre også må opleve de følger, en udsendelse kan give. Jeres støtte til de udsendte er uundværlig og meget værdsat.

Vi er nået langt med anerkendelse og hjælp til både vores veteraner og deres pårørende. Senest med Veterancenterets oprettelse af en særlig familieenhed, der skal støtte udfordrede familier. Det er vigtigt, at vi holder fast i disse initiativer, som er til gavn for både nuværende og kommende veteraner.

Selvom lande verden over er ramt af COVID-19, udsender Danmark fortsat styrker til verdens brændpunkter. Som følge af COVID-19 skal der nu også tages hensyn til risiko for smittespredning for vores udsendte og deres samarbejdspartnere.

Derfor forlænges en udsendelse i denne tid med en karantæneperiode både før og efter udsendelsen. Og derudover er det ikke muligt undervejs i udsendelsen at komme hjem til familie og nære i forbindelse med den normale leaveperiode.

Der er ingen tvivl om, at dette blot stiller endnu større krav til både den udsendte og de pårørende. Tak for, at I altid er klar til en yde noget ekstra.

Når vi om lidt lægger kransene, er det i respekt for den indsats I alle, både veteraner og pårørende, har ydet for Danmark.

Tak for indsatsen.